Nemocnica s poliklinikou Štefana Kukuru v Michalovciach

Nemocnica s poliklinikou Štefana Kukuru v Michalovciach (-názov od 13. septembra 1996, pre staršie názvy pozri kapitolu Názov) je nemocnica s nadregionálnym (nadspádovým) charakterom, ktorá bola otvorená 1. decembra 1876. Nemocnica bola pôsobiskom chirurga Štefana Kukuru, po ktorom nesie svoj súčasný názov.
Od 3. septembra 2009 nemocnicu prevádzkuje akciová spoločnosť Nemocnica s poliklinikou Štefana Kukuru Michalovce, a.s. a je členom siete nemocníc Penta Hospitals a polikliník Pro Care, do ktorej spadá celkom 15 nemocničných zariadení.
Názov.
Nemocnica od svojho vzniku niesla tieto názvy:
Dejiny.
Predchodcom michalovskej nemocnice bola tzv. xenodóchia (hospitália), charitatívno-sociálna ustanovizeň pre sociálne slabých, ktorú založil gróf Anton Stáray () v roku 1773. Hoci nešlo o nemocničné zariadenie, pravidelne ho navštevovali lekári.
Rastúci počet obyvateľov a patrná potreba zvýšiť úroveň zdravotnej starostlivosti obyvateľstva si vyžadovala zaoberať sa otázkou založenia nemocnice. V roku 1858 to inicioval hlavný slúžny michalovského slúžnovského okresu Jozef Kessel a v roku 1863 na tento účel vznikla nadácia štyroch grófov. Úsilie bolo zavŕšené 1. decembra 1876, kedy svoje brány otvorila 20-lôžková monoprimariátna nemocnica, ktorá bola druhou nemocnicou v Zemplínskej župe a prvou nemocnicou na dnešnej slovenskej časti Zemplína (pozri Zemplín). Jej zriadenie a prevádzka boli plne hradené z dobrovoľných príspevkov, bez účasti štátu. V roku 1885 dostala nemocnica tzv. právom verejnosti povinnosť hospitalizovať každého pacienta. V roku 1890 sa jej kapacita rozšírila o pavilón so 16 lôžkami a v roku 1902 bol postavený ďalší pavilón. V roku 1911 nemocnica disponovala kapacitou 120 lôžok a chirurgickým, interným a infektologickým oddelením. Riaditeľ MUDr. Ján Bulla v roku 1944 zriadil dva primariáty (interný a chirurgický), ku ktorým bezprostredne po prechode frontu pribudol gynekologicko-pôrodnícky.
1. apríla 1946 do nemocnice nastúpil chirurg MUDr. Štefan Kukura, ktorý tu – s krátkym prerušením na prelome rokov 1951 a 1952 – pôsobil ako primár chirurgického oddelenia až do svojej smrti 1. mája 1984. Významne sa pričinil o rozvoj chirurgického oddelenia a nemocnice ako takej. V roku 1947 pribudlo pediatrické oddelenie (50 lôžok), v roku 1948 urologické oddelenie (45 lôžok) a v roku 1951 oftalmologické a neurologické oddelenie. V roku 1953 v nemocnici pracovalo 29 lekárov na 9 oddeleniach s celkovou kapacitou 509 lôžok. V roku 1956 začala nemocnica realizovať poliklinický systém a sieť územných a obvodných zdravotníckych zariadení. V roku 1969 vzniklo ortopedické oddelenie a v roku 1979 bolo založené oddelenie klinickej onkológie a oddelenie pneumológie a ftizeológie. 
V roku 1991 bol Okresný ústav národného zdravia v Michalovciach, so sídlom v priestoroch nemocnice, delimitovaný na Štátny zdravotný ústav v Michalovciach, Psychiatrickú nemocnicu v Michalovciach a Nemocnicu s poliklinikou v Michalovciach. V rokoch 19921995 začala transformácia nemocnice súvisiaca so vstupom zdravotného poisťovníctva do praxe a privatizáciou zdravotníckych zariadení. Nemocnica prestala byť rozpočtovou organizáciou a jej financovanie sa v najdôležitejších položkách stalo závislým od príspevkov zdravotných poisťovní prostredníctvom fakturácie za poskytnuté služby. Privatizácia začala odštátnením lekární, pokračovala odštátnením ambulancií primárnej starostlivosti, pracovísk praktických lekárov pre dospelých, pre deti a dorast, stomatológov a praktických gynekológov, odštátnením odborných poliklinických ambulancií sekundárnej starostlivosti atď. V súčinnosti s týmto procesom boli prepracované a uzavreté nové zmluvné vzťahy a stabilizovaná profesná orientácia a profilácia pracovníkov.
V apríli 1994 v nemocnici vzniklo prvé oddelenie nukleárnej medicíny na slovenskom Zemplíne. V roku 1996 nemocnicu tvorilo 12 operačných sál, 17 lôžkových a 11 nelôžkových oddelení, celkovo 782 akútnych a 214 doliečovacích lôžok. Kolektív zdravotníckych pracovníkov tvorilo 1 400 zamestnancov, z ktorých bolo vyše 200 lekárov a 650 stredných zdravotníckych pracovníkov. 80 % lekárov malo ukončenú základnú postgraduálnu špecializáciu a 56 % disponovalo najvyšším postgraduálnym vzdelaním (atestáciou II. stupňa alebo nadstavbovou atestáciou). 20 % sestier absolvovalo niektorú formu pomaturitného štúdia. Nemocnica v tomto roku hospitalizovala približne 23 000, odoperovala 6 600 a ambulantne ošetrila vyše milión pacientov a zrealizovala cca 4 000 endoskopických výkonov. Obložnosť nemocnice činila 87,1 %.
20. októbra 2005 bola transformovaná na neziskovú organizáciu (n. o.) a 3. septembra 2009 na akciovú spoločnosť (a. s.).
Organizačná štruktúra.
Na čele akciovej spoločnosti je päťčlenné predstavenstvo kontrolované desaťčlennou dozornou radou. Najvyšším predstaviteľom zariadenia je riaditeľ nemocnice, ktorému priamo podlieha námestník pre liečebno-preventívnu starostlivosť a námestník pre ošetrovateľskú starostlivosť, ktorý zabezpečuje predovšetkým stravovanie pacientov a zamestnancov zariadenia.
Nemocnica pozostáva z 20 oddelení a 3 ambulanciíoftamologickej, dermatovenerologickej a ambulancie všeobecného lekárstva.